ออปเดย์เกิน100 บริษัท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ตลท. ตั้งเป้าปี 2554 งานผู้บริหาร บจ.พบนักลงทุน แห่ร่วมกว่า 100 บริษัท/ไตรมาส หลังพบช่องทางเข้าถึงนักลงทุนหลายประเภท การนำเสนอถูกใจตรงจุด 
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ตลท. ตั้งเป้าว่าในปี 2554 จะมีบริษัทจดทะเบียน (บจ.) เข้าร่วมกิจกรรมวันผู้บริหาร บจ.พบนักลงทุน (ออปเดย์) ไตรมาสละ 100 บริษัทขึ้นไป เพิ่มขึ้นมากเมื่อเทียบกับ บจ.ที่เข้าร่วมงานเฉลี่ย 80 บริษัทต่อไตรมาสในปีก่อน
นอกจากนั้น ยังมีบริษัทขนาดใหญ่ที่ไม่เคยเข้าร่วมกิจกรรมออปเดย์มาก่อน ก็ได้ตอบตกลงเข้าร่วมงานในปีนี้เป็นครั้งแรก เช่น บริษัท ไทยยูเนียน โฟรเซ่น โปรดักส์ (TUF) ซึ่งปีที่ผ่านมามีผลประกอบที่โดดเด่นมาก และบริษัท ไดนาสตี้เซรามิค (DCC) ที่เพิ่งติดอยู่ใน SET 50 บริษัท ดิ เอราวัณ กรุ๊ป (ERAWAN) บริษัท น้ำตาลขอนแก่น (KSL)
“ปีนี้จะจัดขึ้นวันแรกวันที่ 21 ก.พ.นี้ ซึ่งตอนนี้ยังไม่ปิดให้ บจ.จองวันนำเสนอข้อมูล ก็มีบริษัทตอบรับเข้าร่วมงาน 110 บริษัทแล้ว ซึ่งสะท้อนถึงการตื่นตัวของฝ่ายนักลงทุนสัมพันธ์ และผู้บริหาร บจ. เห็นว่าการเข้าร่วมนำเสนอข้อมูลแก่นักลงทุนเพียงครั้งเดียว ก็สามารถนำเสนอข้อมูลไปยังนักลงทุนได้ครอบคลุมตั้งแต่นักลงทุนรายบุคคล สถาบัน หรือกองทุนไทยและต่างประเทศที่ไม่สามารถเดินทางมาร่วมฟังในสถานที่จริง ก็สามารถชมทางออนไลน์ได้”
ทั้งนี้ ที่ผ่านมาจำนวนเปอร์เซ็นต์ของผู้ชมจากต่างประเทศก็มีเพิ่มขึ้นทุกๆ ไตรมาส เป็นเพราะระบบมีการถ่ายทอดสดแบบเรียลไทม์ในหลายช่องทาง ทำให้ผู้บริหารและนักลงทุนสามารถถามและตอบในประเด็นข้อสงสัยของธุรกิจได้ทันที ส่วนผู้ที่พลาดการถ่ายทอดสดยังสามารถเข้ามาชมย้อนหลังได้ โดยสามารถคลิกดูในช่วงเวลา หรือสไลด์ที่ต้องการดูได้ทันที ซึ่งต่างจากเดิมที่อยากจะดูสไลด์หรือหัวข้อไหน ก็ต้องติดตามดูตั้งแต่ต้นจนจบ
ปัจจุบันช่องทางการเข้าชมการถ่ายทอดสด ได้แก่ ทางเว็บไซต์ ตลท. www.set.or.th/oppday หรือ www.youtube.com ทางไอแพด และไอโฟน